KOMISIJOS REGLAMENTAS (EB) Nr. 240/2009
2009 m. kovo 20 d.
iš dalies keičiantis Reglamento (EB) Nr. 1282/2006 nuostatas dėl pieno ir pieno produktų eksporto licencijų ir eksporto grąžinamųjų išmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 170 ir 171 straipsnius kartu su 4 straipsniu,
kadangi:
(1)
CARIFORUM valstybių ir Europos bendrijos bei jos valstybių narių ekonominės partnerystės susitarimo (2), kurio pasirašymas ir laikinas taikymas patvirtinti Tarybos sprendimu 2008/805/EB (3), 16 straipsnyje ir III priedo 2 priedėlyje numatyta pieno miltelių tarifinė kvota, kuri pirmiau minėta Europos bendrijos ir Dominikos Respublikos susitarimo memorandume dėl į Dominikos Respubliką importuojamų pieno miltelių apsaugos (4), patvirtintame Tarybos sprendimu 98/486/EB (5). Komisijos reglamento (EB) Nr. 1282/2006 (6) 29 straipsnio 1 dalis turėtų būti atitinkamai atnaujinta.
(2)
Reglamento (EB) Nr. 1282/2006 30 straipsnio 1 dalies b punkte numatyta, kad antrosios kvotos dalies atveju, pareiškėjai turi įrodyti prekybinius ryšius su trečiosiomis šalimis. Paaiškėjo, kad ši sąlyga gali būti interpretuojama skirtingai. Todėl turėtų būti aiškiai ir konkrečiai nurodyta, kad prekyba su trečiosiomis šalimis įrodoma pateikiant susijusius muitinės dokumentus.
(3)
Reglamento (EB) Nr. 1282/2006 30 straipsnio 3 dalyje numatytas 15 EUR už 100 kg užstatas. Siekiant suderinti ir supaprastinti procedūras, tikslinga šį užstatą suderinti su bendruoju lygiu, kaip numatyta to reglamento 10 straipsnyje; taip pat tai taikytina nustatant sūrio kvotas, minimas to reglamento III skyriaus 2 skirsnyje.
(4)
Todėl Reglamentas (EB) Nr. 1282/2006 turėtų būti atitinkamai iš dalies pakeistas.
(5)
Turėtų būti numatyta, kad iš dalies keičiamos nuostatos nebūtų taikomos jau išduotoms licencijoms.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1282/2006 iš dalies keičiamas taip:
1)
29 straipsnio 1 dalis pakeičiama taip:
„1. Į Dominikos Respubliką eksportuojant pieno miltelius pagal kvotą, numatytą CARIFORUM valstybių ir Europos bendrijos bei jos valstybių narių ekonominės partnerystės susitarimo (7), kurio pasirašymas ir laikinas taikymas patvirtinti Tarybos sprendimu 2008/805/EB (8), III priedo 2 priedėlyje, Dominikos Respublikos kompetentingoms institucijoms būtina pateikti eksporto licencijos, išduotos pagal šio skirsnio nuostatas, patvirtintą kopiją ir tinkamai patvirtintą kiekvienos siuntos eksporto deklaracijos kopiją.
2)
30 straipsnis iš dalies keičiamas taip:
a)
į 1 dalį įterpiama ši pastraipa:
„Prekyba su trečiosiomis šalimis, kaip numatyta pirmos pastraipos b punkte, įrodoma tik pateikiant išleidimo į laisvą apyvartą muitinės dokumentus, kurie yra muitinės tinkamai patvirtinti ir kuriuose atitinkamas pareiškėjas yra nurodytas kaip gavėjas, arba pateikiant muitinės tinkamai patvirtintą eksporto muitinės dokumentą.“;
b)
3 dalies antros pastraipos a punktas pakeičiamas taip:
„a)
vadovaudamiesi 10 straipsniu pateikia užstatą;“.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas paraiškoms išduoti eksporto licenciją, pateiktoms nuo 2009 m. balandžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 20 d.